Gjermania dhe Spanja gati për gjysmëfinalen e Botërorit
Ndeshja vë përballë dy sulmuesit që bënë më shumë përshtypje në këtë Botëror, David Villa dhe Moroslav Klose
Ekipet e Gjermanisë dhe Spanjës janë gati për gjysmëfinalen e Botërorit 2010 që luhet pas pak orësh në stadiumin Moses Mabhida në Durban të Afrikës së Jugut. Ndeshja pritet me interesim të jashtëzakonshëm sepse vë përballë kampionen e Europës, Spanjën me tre herë kampionen e botës Gjermaninë. Ndeshja pritet me interesim edhe për diçka tjetër, ajo ve përballë dy sulmuesit që bënë më shumë përshtypje në këtë Botëror. David Vija i Spanjës është golshënuesi më i mirë deri tani me 5 gola në 5 ndeshje. Miroslav Klose i Gjermanisë ka shënuar katër herë. Për të dy ekipet kjo është vizita e dytë në Durban, qytetin buzë Oqeanit Indian, gjatë ndeshjeve për Kupën e Botës. Gjermania ka treguar formë të shkëlqyer duke mundur Australinë 4 me 0, Anglinë 4 me 1 dhe Argjentinën 4 me 0. Por specialistët dhe tifozët nuk harrojnë se Spanja e ka mundur Gjermaninë 1 me 0 në finalen e kupës së Europës në vitin 2008. Gjithashtu Spanja ka treguar aftësi të mira për të triumfuar në ndeshje të ekuilibruara. Tre ndeshjet e fundit ekipi spanjoll i ka fituar me nga një gol. Fituesja e sotme siguron të drejtën për t’u ndeshur në finale me Holandën, e cila dje mundi Uruguajin 3 me 2. Mijra tifozë do të mblidhen pranë stadiumit Santiago Bernabeu të Real Madridit në qendër të qytetit për të parë ndeshjen me Gjermaninë nga ekranët e mëdhenj. Atmosfera në Madrid ndihet kudo, duke filluar nga fëmijët të cilët shkojnë në shkollë të veshur me ngjyrat e Spanjës. thotë Atanasio Carrasco. Shpejtësia dhe cilësia e lojtarëve gjermanë ka qenë një ndër të papriturat e Botërorit ndërkohë që Spanja është shquar për lojën e saj plot stil e aftë për ta shqetësuar kundërshtarin me pasime të sakta dhe mbajtje të topit. Gjermania do të përpiqet të marrë revanshin e finales së 2008-s në Europë. Spanja ka varur shumë shpresa te Villa, i cili nuk ngurron të rrezikojë dhe të shënojë sapo t’i jepet rasti.